google/wiki40b huggingface dataset:
אליפות הנוקאאוטס של אימפקט

הנוקאאוטס של TNA

נוקאאוטס של TNA הוא מושג המיוחס לארגון TNA לאורך השנים כלפי דיוויזיית הנשים שלו; בהקבלה, דיוויזיית הנשים של היריבה העיקרית של TNA,‏ ה-WWE, הוכרה לאורך השנים בתור "דיוות". ההישג הראשון של מחלקה זו התקיים באירוע השלם וצפה הראשון של TNA ב-19 ביוני 2002. זה נקרא הכתר של "מיס TNA". המחזיקה בכתר נקבעה על ידי באטל רויאל בהלבשה תחתונים, כשהפרק עצמו שודר שבוע לאחר מכן. טיילור ווהן היא זו שזכתה בכתר. לאחר מכן, תואר הנוקאאוט של השנה של TNA חולק לנוקאאוט שהשיגה הכי הרבה באותה השנה או הייתה בעלת ההצלחה הגדולה ביותר באותה השנה. האחרונה שזכתה בתואר זה הייתה גייל קים בשנת 2007; התואר לא חולק שוב מאז.
ב-20 באוגוסט 2009 בפרק של התוכנית TNA Impact, המראיינת מאחורי הקלעים, לאורן, דיווחה ש-TNA תקיים טורניר הדחות זוגות בן שמונה זוגות אשר יקבע את אלופות זוגות הנוקאאוטס הראשונות של הארגון. הטורניר החל שבוע לאחר מכן והמשיך במשך ארבעת השבועות הבאים, כשהגמר נערך ב-20 בספטמבר באירוע נו סרנדר. באירוע זה, סריטה וטיילור ויילד גברו על הביוטיפול פיפל (מדיסון ריין ו-ולווט סקיי) והפכו לאלופות זוגות הנוקאאוטס הראשונות בתולדות TNA.
הארגון שחרר שני סרטי DVD בנושא הנוקאאוטס של TNA, כשהראשון ביניהם נקרא "Knockouts: The Ladies of TNA Wrestling Vol.1" ושוחרר ב-29 באוגוסט 2006, והאחר נקרא "Knocked Out: The Women of TNA Wrestling" ושוחרר ב-7 באוקטובר 2008.

יצירה

הארגון TNA הודיע בתחילת חודש ספטמבר 2007 שהוא מתכנן להציג את דיוויזיית הנשים שלו ואת חגורת האליפות אשר תשמע את דיוויזיה זו. מאוחר יותר באותו החודש, TNA החליטו לקיים קרב גאונטלט בן עשר משתתפות באירוע הדגל של הארגון, נועד לתהילה, אשר ייערך ב-14 באוקטובר, ובו תקבע אלופות הנשים הראשונה של TNA. באירוע זה, גייל קיים ניצחה את מיס ברוקס, כריסטי המי, אווסום קונג, רוקסי לאבו, טליה מדיסון, שלי מרטינז, ג'קי מור,  ODB ואנג'ל ויליאמס כדי להפוך לאלופת הנשים הראשונה של TNA. שמה של האליפות שונה בשנת 2008 לאליפות נשות הנוקאאוטס של TNA עד לשנת 2010, שם קוצר שמה של האליפות לאליפות הנוקאאוטס של TNA.
גדעון כהן

גדעון (גיגי) כהן (21 באוגוסט 1936 - 29 באוקטובר 2018) היה ספורטאי ומאמן רב תחומי. ככדורגלן שיחק בעמדת השוער בקבוצות רבות, וכן היה שוער נבחרת ישראל בכדוריד.
גדעון כהן, שנולד ברחובות, התחרה בענפי ספורט נוספים, כגון הוקי שדה, טניס שולחן (זכייה בגביע אליפות בסיס חיל אוויר) וכדורסל (זכייה באליפות חיל האוויר). הוא לא עשה הפרדה חדה בין התחומים השונים וכך נוצר מצב בו לעיתים השתתף בשבת בבוקר במשחק הוקי, לפני הצהרים השתתף במשחק כדוריד ואחר הצהרים עמד בשערה של קבוצת כדורגל.

קריירת המשחק

גדעון כהן החל את הקריירה הספורטיבית שלו כחלוץ בקבוצת הנוער של מכבי רחובות בכדורגל. בגיל 16 עלה לשורות קבוצת הבוגרים וכבר במשחק הראשון, נגד הפועל רמת גן, הבקיע שער, היחיד של קבוצתו באותו משחק, שהסתיים בתוצאה 1-1. במהרה עבר כהן לשחק בעמדת שוער, ואף הצליח לעצור בעיטות פנדל שבעטו לעברו יעקב ויסוקר מהפועל פתח תקווה ובן-צבי מכבי חיפה.
מהשער של מכבי רחובות עבר כהן לשער של בית"ר ירושלים ועבור העברתו קיבלה מכבי רחובות אלף לירות מבית"ר ירושלים. כהן הגן גם על השער של סקציה נס ציונה ושל מכבי שעריים, וכן הגן על שערה של בני יהודה תל אביב (בשנים 1962 - 1964). משום נוהגו לעבור מקבוצה לקבוצה, זכה לכינוי "השוער המעופף".

קריירת המאמן

גדעון כהן היה בוגר המחזור הראשון למאמני כדורגל, שהתקיים במכון וינגייט. הוא אימן, יחד עם יצחק מזרחי, את מכבי שעריים, אך פרש ממשרה זו לאחר שני אימונים עבר לאימון קבוצת הפועל לוד. לאחר מכן אימן את הפועל אשקלון. לאחר שמכבי שעריים ירדה לליגה השלישית, הוזעק גדעון כהן וקיבל את האימון שלה ותוך שנתיים עלה איתה שתי ליגות. לאחר מכן קיבל כהן את אימון נבחרת הנוער של ישראל. בשנת 1996 מונה למאמן מכבי נתניה בליגת המשנה, ולאחר כשנה סיים את תפקידו.

הקריירה בכדוריד

בגיל 21 החליט כהן לנסות את כוחו גם כשוער כדוריד והצטרף בתפקיד זה למסע של נבחרת רחובות בכדוריד בהולנד, ב-1956. במקביל לקריירה כשוער מכבי רחובות בכדורגל, הצטרף כהן לקבוצת הכדוריד מכבי רחובות, קבוצה שהוביל אחיו, אורי כהן, ונקלט היטב בתחום הכדוריד. ב-1957 היה שוער נבחרת ישראל בכדוריד במשחקי המכביה החמישית.
גדעון כהן נפטר ב-29 באוקטובר 2018.
לייזר דופלר ויברומטר

לייזר דופלר ויברומטר (LDV)
לייזר דופלר ויברומטר (laser Doppler vibrometer -  LDV) הוא מכשיר מדידה המשמש למדוד תנודות של משטח ללא מגע על פי אפקט דופלר. אלומת קרן הלייזר מה-LDV ניצבת למשטח הנמדד, והאמפליטודה והתדירות של התנודות נמדדות מהקרן המוחזרת מהמשטח (על פי אפקט דופלר – הזזה בתדר של הקרן המוחזרת).מוצא ה-LDV  יהיה בדרך כלל מתח אנלוגי הפרופורציונלי לשינוי האמפליטודה והתדר של המשטח.
ספרות צרפתית

ספרות צרפתית היא באופן כללי ספרות אשר נכתבה בשפה הצרפתית, בעיקר על ידי תושבי צרפת; אך גם על ידי סופרים תושבי צרפת אשר כותבים בשפות אחרות. המונח "ספרות פרנקופונית" מתייחס לספרות בשפה הצרפתית שמקורה מחוץ לצרפת (ר' ספרות בלגית, ספרות שווייצרית, ספרות קנדית, ספרות סנגלזית, ספרות אלג'יראית, ספרות מרוקאית וכו').

ספרות צרפתית

השפה הצרפתית החלה כדיאלקט רומאני, אשר מוצאו מלטינית מדוברת ואשר מושפע משפות קלטיות ומפרנקית. מן המאה ה-11 ואילך, נכתבה ספרות בצרפתית מדוברת, ולפיכך הספרות הצרפתית היא מן הוותיקות במערב אירופה והפכה לאחד ממקורות ההשפעה העיקריים במהלך ימי הביניים. בין השאר, הייתה פופולרית אז סוגת ה-chante-fable ('סיפור-שיר' כתרגומה של לאה גולדברג) - סיפור שחציו פרוזה וחציו שירה, למשל הסיפור אוקסן וניקולט.
במאה ה-14 הועם זהר הספרות הצרפתית לטובת הספרות האיטלקית, אך במאה ה-16 עברה הספרות הצרפתית תנופה מחודשת, כחלק מתוכניותיו התרבותיות של המשטר הישן ובמאה ה-17 היא הפכה לדומיננטית באירופה.
במאה ה-18 הפכה הלשון הצרפתית ללינגואה פרנקה ולשפה השלטת בדיפלומטיה האירופית (ובמידה מסוימת, גם באמריקה). הספרות הצרפתית השפיעה רבות בתקופה זו על הספרות במדינות אחרות, אך גם הושפעה, בעיקר מן הרומנטיציזם הגרמני והבריטי של המאה ה-19. במאה ה-19, היו משוררים וסופרים רומנים שכתבו את יצירותיהם בצרפתית.
להתפתחויות בספרות הצרפתית של המאות ה19 וה-20 השפעה חשובה על הספרות המודרנית ובכלל זאת בזרמי הסימבוליזם, הנטורליזם, סדרות הספרות של באלזאק, זולא ופרוסט, סוריאליזם, אקזיסטנציאליזם, ותיאטרון האבסורד.
האימפריאליזם הצרפתי הביא את השפה הצרפתית לתרבויות לא-אירופיות, אשר ממשיכות לפתח וליצור בשפה זו.
בצרפת עצמה קיימת מדיניות (כמו גם נטייה חברתית-תרבותית) לתמיכה בספרות המקומית ולהערכה למורשת הספרותית הצרפתית. בבתי ספר צרפתיים קיימת התמקדות בלימוד ספרים, מחזות ושירה (לעיתים קרובות בעל-פה); אמנויות הספרות נהנות מסבסוד ממשלתי; פרסים ספרותיים נמצאים בראש החדשות; האקדמיה הצרפתית היא מוסד חשוב במדינה; והטלוויזיה הצרפתית מציגה סופרים ומשוררים לעיתים קרובות (התוכנית "אפוסטרוף" של ברנאר פיבו הייתה התוכנית הפופולרית ביותר בהיסטוריה הצרפתית). ספרות ממלאת תפקיד חשוב בזהות הקולקטיבית הצרפתית.
יותר צרפתים זכו בפרס נובל לספרות מאשר בני כל אומה אחרת, אך מספר הזוכים ששפת יצירתם אנגלית כפול ממספר כותבי הצרפתית.

ספרות בשפות שאינן צרפתית

התרבות הספרותית של צרפת כוללת ספרות שאינה כתובה בשפה הצרפתית. בימי הביניים היו קיימות שפות אשר "התחרו" בצרפתית על כס השפה התקנית של הטריטוריה, וברבות מהן - כמו הפרובנסלית והאנגלו-נורמנית פורסמה גם ספרות.
ספרות בשפות אזוריות פורסמה גם לאחר המאה ה-18, אם כי נפחה ירד באופן משמעותי. תנועות תחייה ותודעה אזוריות החיו את השפות הללו במהלך המאה ה-19. פרדריק מיסטרל, משורר בשפה הפרובנסלית (1830–1914) היה חתן פרס נובל לספרות בשנת 1904. מיסטרל עמד בראש תנועת הפליבריז', אשר שאפה להחיות את תרבות פרובנס.
ספרות בשפה הברטונית זכתה לתחייה החל משנות ה-20, למרות הירידה במספר דוברי השפה. תפקיד חשוב בהקשר זה ממלא כתב העת הספרותי Gwalarn בברטונית. קיימים גם פרסומים ספרותיים בפיקרדית ובולונית, אם כי לניב זה חשיבות בעיקר בספרות הבלגית. ספרות בשפות הקטלאנית והבסקית נהנות אף הן מקוראים מחוץ לגבולות צרפת.
ונוס

בתרבות

ונוס הייתה אחת מתריסר האלים החשובים של רומא הנקראים דיאי קונסטנס: יופיטר, יונו, מינרוה, וסטה, קרס, דיאנה, מרס, מרקורי, נפטון, וולקן ואפולו. אלים אלו מקבילים לשנים עשר האלים האולימפיים של יוון העתיקה. למרות הקשר ההדוק ליוון היו האלים הרומים שונים למדי ממקביליהם היוונים, בייחוד לפני התקופה הקלאסית. ונוס, למשל, הייתה אלת אביב, גינות, כרמים ובוסתנים ולא הייתה קשורה ליופי, אהבה ומיניות.
הרומאים חגגו לכבוד ונוס שלוש חגיגות יין בשנה: וינליה רוסטיקה ("פסטיבל היין הכפרי"), וינליה אורבנה ("פסטיבל היין העירוני") וכן וינליה פריורה ("פסטיבל היין הראשון", נקרא כך משום שנערך מוקדם בשנה, באפריל). חגיגה חשובה נוספת לכבודה של ונוס נקראה ונרליה.
על פי האיניאדה של ורגיליוס, ונוס היא אמו של הגיבור איניאס, הנחשב לאבי הרומאים. משום כך נחשבה ונוס לאם הרומאים ולפטרונית העיר רומא. נבנו לכבודה מקדשים בכל רחבי רומא. המפורסמים שבהם ניצבו בגבעת הקפיטולין ובקולוסיאום. יוליוס קיסר קרא לה "ונוס ויקטריקס", כלומר "ונוס המנצחת" וערך לכבודה חגיגה שנתית, מפני שהאמין שהיא מסייעת לניצחונות האימפריה במלחמותיה. גם קיסרים אחרים כמו אוגוסטוס וכמו אדריאנוס אימצו אותה כאלה הפטרונית שלהם.
באמנות של תקופת הרנסאנס, שניסתה להחיות מוטיבים וערכים קלאסיים, מתוארת ונוס בדמותה של מקבילתה היוונית אפרודיטה, כלומר כאלת האהבה. גם בתקופה הרומנטית ניתן למצוא ציורים ופסלים רבים מספור של ונוס, המציגים למעשה את המיתוסים של אפרודיטה. המוטיב האמנותי הנפוץ ביותר בהקשר זה הוא לידתה של ונוס מן הים.
משמה נגזר הביטוי "מחלות ונריות" לציון מחלות מין.
עוגת גבינה

עוגת גבינה היא עוגה מתוקה על בסיס גבינה. עוגת גבינה נחשבת לאחד מהקינוחים הנפוצים ביותר בעולם וככל הנראה לאחד מהוותיקים ביותר המכילים מוצר חלב שאינו חלב. ברחבי העולם סוגים רבים של עוגות גבינה שונות, חלקן גם ללא אפייה. עוגות גבינה פופולריות מאוד בישראל, ובמיוחד בתקופת חג השבועות.

היסטוריה

האיזכור המתועד הראשון של עוגת גבינה היה במהלך המשחקים האולימפיים ביוון העתיקה. מרקוס פורקיוס קאטו קנסוריוס כתב בנושא הכנת עוגת גבינה בספרו 'De agri cultura'.

הכנת העוגה

עוגת גבינה יכולה להכיל גבינת ריקוטה (בעיקר באיטליה), גבינת קווארק (בעיקר בגרמניה) ועוד, אך השימוש הנפוץ הוא בגבינת שמנת. מוצרים נוספים המעורבבים בדרך כלל עם הגבינה הם סוכר, ביצים, שמנת ולעיתים קרובות גם פירות. וניל ושוקולד משמשים לעיתים לשם העשרת הטעם, וכן ציפוי על בסיס שוקולד או פירות יער (בעיקר תות שדה). בסיס העוגה הוא בדרך כלל פרוסה של עוגת ספוג או בצק פריך אפוי. "עוגת גבינה קרה" הוא כינוי רווח לעוגת גבינה ללא אפייה. עוגות גבינה מכוסות פעמים רבות בשטרויזל (פרורים גסים מגרסה של בצק פריך).
תהליך אפיית עוגת גבינה הוא מבוקר ביותר ומתבצע לרוב בשלבים. העוגה נוטה להיסדק במהלך האפייה, כתוצאה מתהליך התמצקות של הביצים המוקצפות שבעיסה. אחת מהדרכים למניעת ההיסדקות היא אפיית העוגה באמבט מים חמים, דבר שגורם לאפייה אחידה בכל חלל התנור. שיטה נוספת היא הוספת קורנפלור (עמילן תירס) לתוך העיסה. בדרך כלל יש להפריד את דפנות העוגה מן התבנית לקראת תום האפייה, כדי שלא ייווצר שקע במרכז העוגה.
משפחת אדמס (סרט)

תקציר העלילה

הסרט עוסק במשפחת אדמס, משפחה גותית הנמשכת לאפל, למסתורי, לרומנטי ולמורבידי. החברה מקבלת את המוזרות שלה מכיוון שמשפחת אדמס היא משפחה עשירה מאוד.
עורך הדין של גומז, אבי המשפחה, טולי אלפורד, חייב כסף רב בשוק השחור לאביגיל קרייבן. הוא מבחין שבנה גורדון דומה לפסטר, אחיו האובד של גומז. הוא מציע לה להשתמש בבנה גורדון כדי שיתחזה לפסטר, ירכוש את אמונם של משפחת אדמס, יגלה את הכספת בו הם שומרים את כספם הרב ויסייע להם לשדוד אותה.
גורדון מסכים לתוכנית וגומז מקבל אותו כפסטר אחיו האובד, בשמחה רבה. גורדון מתחיל להתקרב למשפחה, ובייחוד לצמד הילדים, וונסדיי ופגסלי, אך אמו הופכת חמדנית וקיצונית יותר ויותר ומנסה לפרוץ לכספת הממולכדת אך ללא הצלחה. לבסוף, היא לוכדת את מורטישיה, אם המשפחה, ואחר כך את שאר המשפחה. היא מאיימת עליהם בעינויים כדי שיגלו לה איך לפרוץ לכספת. גורדון, שהחל לחבב את משפחת אדמס, לא מוכן יותר לקבל את התנהגות אמו, ומשתמש בספר מכושף כדי להציל את המשפחה: הוא מזמן הוריקן שמעיף את טולי ואביגיל היישר לתוך בורות קבר שחפרו וונסדי ופגסלי, ובו פוגע ברק: כתוצאה מכך זכרונו חוזר והוא מגלה שהוא היה פסטר האמיתי כל הזמן, אך בתאונה במשולש ברמודה איבד את זכרונו ואחרי שנסחף למיאמי אומץ בידי אביגיל. המשפחה מתאחדת בשמחה רבה.

ביקורות ותגובות

הסרט קיבל ביקורות מעורבות באופן כללי ולציון 60% באתר ריכוז הביקורות Rotten Tomatoes, מתוך 40 ביקורות.
לוח דבר בעתו

לוח דבר בעתו הוא אלמנך (לוח שנה מורחב) המתמקד בענייני הלכה ואסטרונומיה, מנהגים וימי שנה של רבנים, היוצא לאור בבני ברק החל משנת ה'תשמ"ו (1985 - 1986). עורך האלמנך הוא הרב מרדכי גנוט. הלוח הוא המקיף מבין הלוחות היוצאים לאור בישראל. במהדורתו הנוכחית, מכיל לוח דבר בעתו כ-1500 עמודים מדי שנה.
במשך השנים זכה האלמנך להסכמותיהם של מאות רבנים, מכל קשת הדעות והעדות, ולמכתבי ברכה והערות, אותם נוהג העורך לשבץ מדי שנה בתוך האלמנך. עדכון האלמנך נסמך אף הוא על עזרת הקוראים, לכל קורא ששולח תיקונים ורעיונות להוספות מוצמד קוד זיהוי, והדברים מובאים בתוך הלוח בשם אומרם.
בבסיסו נועד הלוח להעניק מידע על זמני היום כמו עלות השחר, הנץ החמה, חצות הלילה והיום, שקיעת החמה וצאת הכוכבים. לוחות מפורטים מציגים את ההבדל בזמנים אלו בין שיטות חישוב שונות, ובמקומות יישוב שונים על פני כדור הארץ. בהמשך נוספו בלוח אמצעי עזר נוספים לקורא שומר התורה והמצוות, כמו לוח לימודים בנושאים רבים, הדף היומי וחלוקות רבות נוספות של התנ"ך ויתר ספרי היסוד לשינון בטווחי זמן של חודש ושנה וכדומה.
המחבר, חסיד ויז'ניץ, מביא מדי יום ביומו מידע על ימי פטירתם של רבנים וצדיקים מכל העדות והחוגים, בנוסף מובאים בלוח אירועים היסטוריים, הערות הלכתיות וכן מנהגיהן של העדות השונות. בנוסף מובאים בספר אירועים אסטרונומיים מעניינים צפויים.
ניתן למצוא מדי פעם גם הערות מעשיות לחיי היומיום, כך למשל בלוח לשנת תשס"ט, הופיעה ההערה הבאה באחד מימי חול המועד סוכות: "סעודת היום: מזמרים זמירות מעין המאורע, וכל המרבה הרי זה משובח (בהתאמה לשינת צהריים עֲרֵבָה של השכנים...)".
Reaper

רקע וכתיבה

את השיר כתבו סיה, קניה וסט, נח גולדשטיין ואחרים, והוא הופק על ידי וסט, גולדשטיין, ג'סי שטקין ואחרים. במקור תכננה סיה לתת לריהאנה את השיר, אך היא סירבה לקבלו ובחרה לתת לסיה להקליט אותו. השיר תוכנן להיכנס לאלבומה השמיני של ריהאנה, Anti.
לבסוף, בתחילת 2016 החליטה סיה שהיא תקליט בעצמה את השיר, והוא יצא כסינגל השיווקי השני מן האלבום. בנוסף, החליטה סיה כי לשיר לא יצולם ווידאו קליפ ולכן העלתה לערוץ ה-Vevo שלה תמונה שתאפשר למעריציה לשמוע את השיר.

הופעות

סיה הופיעה עם השיר בכל אחד מן המופעים שקיימה בסיבוב ההופעות הראשון שלה, "Nostalgic for the Present Tour". בנוסף, הופיעה סיה עם השיר ב-"GMA", שם ביצעה אותו בשידור חי לעיניי כל הצופים.
טרצ'ין

תולדות היישוב

טרצ'ין נזכרת לראשונה במאה ה-13, ובמאה ה-14 הוענקו לה זכויות עיר. בפלישת האימפריה השוודית לפולין באמצע המאה ה-17 הוחרבה העיירה.
בחלוקת פולין בשנת 1795 נכללה העירה בפרוסיה, ובשנת 1815 נכללה בפולין הקונגרסאית.

יהודי טרצ'ין

בין מלחמות העולם נמנו בעיירה כ-1,400 יהודים, רוב תושביה, והתקיימה בה פעילות ציונית, לצד פעילות של הבונד ושל אגודת ישראל.
באמצע ספטמבר 1939 נכבשה העיירה בידי הגרמנים, ואלו שרפו רבים מבתיה באש. בהמשך, הוטלו על היהודים שנותרו בעיירה גזירות שונות, ובסתיו 1940 רוכזו בגטו שהוקם בה, בו הועסקו בעבודות כפייה.
בפברואר 1941 גורשו כל יושבי הגטו שבעיירה לגטו ורשה, ומשם שולחו בשנת 1942 למחנה ההשמדה טרבלינקה.
גיל המעבר אצל גברים

גיל המעבר אצל גבר או אנדרופאוזה (באנגלית: Partial Androgen Deficiency of the Ageing Male, בראשי תיבות: PADAM) הוא הגרסה הגברית לגיל המעבר אצל נשים (מנופאוזה).
מונח זה החל להתבסס באמצע שנות התשעים, לאחר שנתגלה שגם בקרב גברים קיימות תופעות דומות לגיל המעבר אצל נשים. האגודה הישראלית העוסקת בכך שינתה את שמה לאגודה הישראלית לגיל המעבר לנשים ולגברים. כך עשו גם גופים נוספים וגם האיגוד הבינלאומי לגיל המעבר.

גורמים

מקורה של האנדרופאוזה בירידה ברמת ההורמונים האנדרוגניים: בכל שנה יורדות רמות ההורמון הגברי טסטוסטרון ב-1.6%. הירידה ברמת ההורמונים היא תוצאה של ירידה בכמות ובתפוקה של תאי ליידיג (Leydig's cells) המצויים באשכים ואחראים לייצור הורמון הטסטוסטרון. בדיקות רמות הטסטוסטרון מעידות כי כ-20% מכלל הגברים שגילם עולה על 55, סובלים מהיפוגונדיזם - רמות נמוכות של טסטוסטרון. בדיקה קלינית של רמת ההורמון השמיש ביולוגית מעידה כי מחצית מכלל הגברים מעל 55 שנים סובלים מהתופעה.

תסמינים

תסמונת גיל המעבר בגברים מאופיינת בירידה בחשק המיני, ירידה באיכות הזקפה, שינויים במצב הרוח, ירידה ביכולת הלמידה וההתמצאות המרחבית, עייפות, דיכאון וכעס, הפחתה במסה השרירית וירידה בכוח השרירים, נשירת שיער ושינויים ניווניים בעור, אוסטיאופורוזיס, אנמיה, ועלייה בכמות השומן באיברים הפנימיים.

חשק מיני נמוך

אחד התסמינים העיקריים של גיל המעבר בגברים הוא ירידה בחשק המיני, לצד ירידה בכמות הזקפות העצמוניות, ירידה בפעילות המינית וליבידו נמוך. ההערכה המקובלת בקרב רופאים מומחים במיניות היא שעל כל 15 גברים שמתלוננים על בעיות זקפה, יש גבר אחד שמתלונן על בעיות בחשק המיני.
גורם עיקרי לירידה בחשק מיני הוא חוסר בטסטוסטרון היפוגונדיזם המאופיין בירידה בחשק המיני, ירידה באיכות הזקפה ובליבידו. גורמים נוספים הם שימוש באלכוהול וסמים, השמנת יתר קיצונית, תרופות (לטיפול בבעיות בערמונית, לדוגמה), מחלות סיסטמיות קשות (כמו סוכרת), היפרפרולקטינמיה - עלייה בהורמון הפרולקטין. פרולקטין הוא ההורמון האחראי על הנקה אצל נשים, וכשהוא ברמה גבוהה אצל גברים הוא עלול לגרום לירידה בחשק המיני, וכן דיכאון, מתח וחרדה, בעיות בזוגיות, ירידת חשק משנית לבעיות מיניות אחרות (כמו ירידה בזקפה).

אין-אונות

גברים הסובלים מאין-אונות מתקשים להגיע לזקפה, כאשר הפרעה בזקפה יכולה להיגרם מרמה נמוכה מדי של טסטוסטרון בגוף. על מנת לאבחן אם יש קשר בין גיל המעבר או חוסר בטסטוסטרון לבין אין אונות, בשלב ראשון כדאי לפנות לרופא המשפחה ולשלול בעיות רפואיות כלליות. בחלק גדול מהמקרים עצם הפנייה והברור הראשוני מורידים את המתח, ויכולים לעזור בפתרון הבעיה. טיפול תרופתי הורמונלי בנבידו המיועדת לטיפול גם באין-אונות, יביא את הטסטוסטרון לרמה תקינה ויסייע לשיפור הזקפה. לעיתים ניתן לשלב טיפול בנבידו עם התרופות לזקפה (ויאגרה, סיאליס ולויטרה בטבלייה מסיסה - ורדנפיל) אם התרופות לבדן לא מועילות. מתן תוספת של טסטוסטרון צריכה להיעשות רק לפי הוראות רופא, כי לתוספת טסטוסטרון יכולות להיות גם השלכות שליליות, במיוחד בכל הקשור להתרחבות בלוטת הערמונית.
גל יפרח

קריירה

גל יפרח נולד בישראל ולאחר מכן עבר ללוס אנג'לס.
בשנת 2011 הרוויח בפעם הראשונה סכום בטורניר פוקר נחשב, כאשר כאשר סיים במקום ה-131 בטורניר בסבב אליפות העולם בפוקר וזכה ב-2,822 דולר.
בשנת 2012 סיים במקום 2 בטורניר של סבב ה-EPT ומקום 6 בטורניר בסבב WPT - זכה ב-29,350 דולר ו-19,580 דולר בהתאמה.
בשנת 2015 סיים במקום 28 מתוך 708 שחקנים בטורניר בסבב WPT וזכה ב-31,611 דולר.
בשנת 2017 רשם את ההישג הראשון כאשר ניצח טורניר בסבב WSOP Circuit, וזכה בסך של 90,005 דולר ובטבעת של הסבב.
ב-15 ביוני 2018 רשם את הישגו היוקרתי ביותר, כאשר גבר על 868 שחקנים, סיים במקום הראשון בטורניר בסבב אליפות העולם בפוקר, זכה בסך של 461,798 דולר ובצמיד אליפות העולם הראשון שלו.

חיים אישיים

כיום מתגורר בלוס אנג'לס. עוסק ביזמות ורואה בפוקר כתחביב ולא כמקצוע עיקרי.
פרנק גרילו

ביוגרפיה

גרילו נולד בניו יורק למשפחה ממוצא איטלקי. הוא בוגר אוניברסיטת ניו יורק, שם סיים תואר במנהל עסקים.

קריירת משחק

התגלה לראשונה כשחקן קולנוע בקומדיה "הכי מתוק שיש" ובסרטו של סטיבן ספילברג "דו"ח מיוחד" שבו גילם גרילו שוטר עתידני. בשנת 2005 שיחק בעונה הראשונה של סדרת הדרמה המצליחה "נמלטים" בתפקיד עורך הדין ניק סאוורין.
ב-2007 השתתף בסדרת הדרמה הצבאית "נקודת ההרג" בתפקיד מר פיג.
ב-2008 שיחק בדרמת הפשע "גאווה ותהילה" בתפקיד משני.
בשנת 2010 שיחק בסדרת המשטרה העל-טבעית "השערים" ברשת ABC בתפקיד הראשי של מפקד המשטרה החדש ניק מונוהאן לצד קולטון היינס וסקיילר סמואלס, ושיחק בסרטי האימה "יום האם", לצדה של ג'יימי קינג ו"נשמה לאריזה".
בשנת 2011 שיחק גרילו בדרמה "לוחם" בתפקיד פרנק קמפנה חברו של ברנדן קונלון (ג'ואל אדרגטון) המארגן לו קרבות MMA.
בשנת 2012 זכה גרילו להערכה רבה על הופעתו במותחן האימה "שטח פראי" בתור ג'ון דיאז, ניצול מתאונת המטוס הקטלנית בערבות אלסקה. בנוסף השתתף גרילו בדרמה של קתרין ביגלו "כוננות עם שחר" בתפקיד מפקד כוח "אריות הים" אשר נשלח לחסל את אוסמה בן לאדן ובמותחן המשטרתי "סוף המשמרת" בתור סמל במשטרת לוס אנג'לס.
בשנת 2014 שיחק במותחן האימה "הטיהור 2" לצד כרמן אג'וגו. בנוסף, גרילו גילם את דמותו של הנבל קרוסבונז בסרט גיבורי-העל של היקום הקולנועי של מארוול "קפטן אמריקה: חייל החורף".
בשנת 2016 שיחק בסרט ההמשך "הטיהור 3" לצדה של אליזבת מיטשל ובסרט "קפטן אמריקה: מלחמת האזרחים". 
בשנת 2018 שיחק בסרט "פעולת תגמול" לצד ברוס ויליס. ב-2019 שיחק בשובר הקופות "הנוקמים: סוף המשחק", ושיחק בסרט האקשן "אויב מטווח אפס" לצד אנתוני מאקי.

חיים אישיים

לגרילו שני ילדים מאשתו השנייה השחקנית ונדי מוניץ.
יחסי בליז–ישראל

סקירה כללית

היחסים שבין בליז לבין מדינת ישראל כוננו לראשונה בשנת 1983.
במאי 2010 הגיע שר החוץ של בליז, וילפרד אלרינגטון לביקור רשמי בישראל במהלכו נפגש עם נשיא המדינה שמעון פרס, ושר החוץ אביגדור ליברמן.
בדצמבר 2012 נחתם בין שתי המדינות הסכם לביטול הדדי של הצורך באשרות כניסה.
מיכאיל לסין

מיכאיל יורייביץ' לסין (ברוסית: Михаил Юрьевич Лесин; ‏11 ביולי 1958 - 5 בנובמבר 2015) היה איש תקשורת ואישיות פוליטית רוסית, יועצו הקרוב של נשיא רוסיה ולדימיר פוטין. לסין נחשב למייסד סוכנות הידיעות הממלכתית הרוסית "Russia Today".

ביוגרפיה

בשנות ה-90 של המאה ה-20 הקים את חברת הפרסום "וידאו אינטרנשיונל" והיה לנשיאה. הוא היה שותף לקמפיין הבחירות לנשיאות רוסיה של הנשיא בוריס ילצין לקדנציה שנייה ב-1996 ושותף פעיל להסתרת מצבו הבריאותי של ילצין מציבור הבוחרים בשנות ה-90 הייתה וידאו אינטרנשיונל בבעלותו, הלקוחה היחידה של זמן מסך לפרסומות של ערוץ NTV, אז בבעלות ולדימיר גוסינסקי. בסוף שנות ה-90 נותקו היחסים בין שתי החברות.
בשנת 2000 לאחר מינויו הרשמי של ולדימיר פוטין לקדנציה הראשונה שלו כנשיא רוסיה, מינה את מיכאיל לסין מחדש לתפקיד שר העיתונות בממשלת קסיאנוב לאחר שכיהן כשר העיתונות והדפוס החל מממשלת סטפאשין וכיהן גם תחת ממשלת פוטין הראשונה. בפרשת גזפרום וסילוקו של גוסינסקי מהשליטה בערוץ NTV שימש לסין כמתווך לכאורה בין גוסינסקי לאנשי הקרמלין, אך לדברי גוסינסקי לסין הוא שאילץ אותו לקבל את תנאי הקרמלין. לדברי דייוויד הופמן  שחקר את מערכות היחסים בצמרת הפוליטית והתקשורתית במוסקבה בשנות פעילותם של אישים אלו, פעלו לסין וחברו אלפרד קוך בפרשה זו ממניעים של נקמה אישית על יחסו המתנשא של גוסינסקי אליהם, והובילו למינויו של ידידם בוריס ג'ורדן למנהל NTV לאחר הדחתו של יריבם.
גופתו של לסין נמצאה ב-5 בנובמבר 2015 במלון בוושינגטון די. סי. ולמחרת דיווח ערוץ RT כי סיבת המוות הייתה התקף לב.
לסין הניח אחריו בת מנישואיו הראשונים ובן מנישואיו השניים. בתו קתרין ניהלה את הסניף האמריקאי של סוכנות RT. מילדיו אלו היה לסין סב לחמישה נכדים בעת מותו.
עמירן שקלים

קריירה

שקלים החל לשחק כדורגל במחלקת הנוער של מכבי תל אביב, וב-22 בפברואר 2007 ערך את הופעת הבכורה שלו בקבוצה הבוגרת, כשנכנס כמחליף במשחק מול מכבי חיפה במסגרת גביע הטוטו. גם בעונה שלאחר מכן שותף במשחקי גביע הטוטו, אך לא שיחק בליגה במדי הקבוצה. בקיץ 2008 הושאל להפועל כפר סבא מהליגה הלאומית, וב-27 בספטמבר 2008 הבקיע את שער הבכורה שלו בקריירה, בתיקו 1–1 נגד מכבי הרצליה.
בקיץ 2009 חזר למכבי תל אביב, אך לא שותף במשחקי הקבוצה, ובחלון העברות של ינואר 2010 הושאל להפועל פתח תקווה. ב-1 במאי 2010 ערך את הופעת הבכורה שלו בליגת העל, בניצחון 1–2 על הפועל נצרת עילית. אף על פי שלא זכה לדקות משחק רבות בפתח תקווה נשאר במועדון בסיום העונה, ובעונת 2010/2011 ערך במדיה 16 הופעות בליגת העל.
בקיץ 2011 הושאל שקלים להפועל ראשון לציון. ב-24 בנובמבר 2011 הבקיע את שער הבכורה שלו בליגת העל, בתיקו 1–1 נגד הפועל רמת השרון, ובסיום העונה ירד עם הקבוצה לליגה הלאומית. בקיץ 2012 הושאל שוב להפועל פתח תקווה, לאחר שירדה לליגה הלאומית, וב-31 בדצמבר 2012 הבקיע צמד בניצחון 5–1 נגד מכבי הרצליה.
בקיץ 2013 שוחרר ממכבי תל אביב וחתם במועדון ספורט אשדוד. לאחר שלא זכה לדקות משחק רבות, שוחרר מאשדוד בתום העונה וחזר להפועל פתח תקווה, לאחר שעלתה בחזרה לליגת העל. בעונת 2014/2015 ערך 15 הופעות במדי הקבוצה, ובסופה ירד עמה לליגה הלאומית.
ביולי 2016 חתם שקלים בהפועל רמת השרון מהליגה הלאומית, במדיה הבקיע שני שערים בעונת 2016/2017. בקיץ 2017 חזר לקדנציה שלישית בהפועל פתח תקווה, ובעונת 2017/2018 כבש שני שערים בליגה הלאומית.
ב-3 ביולי 2018 חתם שקלים בהפועל תל אביב, לאחר שחזרה לליגת העל. ב-8 באוגוסט 2018 ערך את הופעת הבכורה שלו במועדון, כשנכנס כמחליף במשחק מול מ.ס. אשדוד במסגרת גביע הטוטו, ובליגה שותף בארבעה משחקים בעונת 2018/2019.
ב-29 ביוני 2019 הודיע שקלים על פרישה ממשחק פעיל.
כוכב לכת הליום

כוכב לכת הליום (אנגלית: Helium planet) הוא טיפוס היפותטי של כוכב לכת חוץ שמשי המורכב מהליום. כוכב לכת זה עשוי להיווצר מננס לבן קל שאיבד חלק ניכר ממסתו. בניגוד לענקי הגזים, כדוגמת צדק ושבתאי המורכבים בעיקר ממימן עם אחוז מסוים של הליום ושברי אחוז של יסודות אחרים. כוכבי לכת הליום צפויים להיות מורכבים מהליום בלבד מכיוון שהם תוצרים של כוכב ש"שרף" את המימן בתהליך של היתוך גרעיני. לפי אחד המודלים, כוכב לכת הליום יכול להיווצר מננס לבן במערכת של שני ננסים לבנים, בהם הננס המסיבי יותר ספח אליו מסה מהננס הקל יותר. מנגנון אחר שיכול ליצור כוכב לכת המורכב מהליום הוא תהליך של נידוף באור, בו מרבית המימן עוזבת את כוכב הלכת. נכון ל-2015 לא נצפה גרם שמיים מסוג זה.

מאפיינים

לפי המודלים המתמטיים, כוכב לכת הליום עשוי להיות דומה בממדיו לענקי הגזים המוכרים לנו. אך בניגוד אליהם, כוכבי לכת הליום יכולים לעלות במסתם על 13 מסות צדק מבלי להתחיל היתוך גרעיני של דאוטריום ולכן לא יהפכו לננסים חומים.
Forever (אלבום של עפרה חזה)

רקע

גרסאות אלבום הרמיקסים שיצאו ברוסיה וגרמניה כללו בתוכן 14 רצועות, בעוד שהגרסה הסטנדרטית של אלבום הרמיקסים כוללת 16 רצועות בסך הכל. בגרסה הסטנדרטית של אלבום הרמיקסים נכללים שני רמיקסים נוספים ל-"Im Nin'alu".
כמה שבועות לאחר צאתו של אלבום הרמיקסים, ערכו רדיוס 100FM מצעד עבור עפרה חזה, אשר כלל בתוכו את 20 שיריה הטובים ביותר, שנבחרו קודם לכן.